Kluis by vulstasie opgeblaasArgieffoto: SAPD ŉ Groep rowers het Maandag in die vroeë oggendure ŉ kluis by ŉ vulstasie in Kaapstad opgeblaas en ŉ bedrag geld gesteel. Die polisie het in ŉ verklaring gesê die vulstasie is in Sunningdale geleë. “ŉ Groep onbekende verdagtes het springstof gebruik om die kluis oop te maak. Hulle het met ŉ bedrag kontant van die toneel gevlug,” lui die verklaring. Geen beserings is aangemeld nie. Die polisie ondersoek sake van die gebruik van springstof, diefstal en opsetlike saakbeskadiging. Die polisie het ŉ beroep op die publiek gedoen om met inligting na vore te kom wat hulle in hul ondersoek kan bystaan. Bel die Stop Misdaadnommer by 08600 10111.